b"\n_START_ARTICLE_\nT. J. Brodie\n_START_SECTION_\nSeuraura\n_START_PARAGRAPH_\nBrodie pelasi juniorina mm. Dresden Kingsin ja Chatham-Kent Cyclonesin joukkueissa. OHL-joukkue Saginaw Spirit varasi h\xc3\xa4net 47. pelaajana vuonna 2006. Brodie pelasi kauden 2006\xe2\x80\x932007 viel\xc3\xa4 p\xc3\xa4\xc3\xa4asiassa WOHL-joukkue Leamington Flyersissa. H\xc3\xa4net valittiin kauden p\xc3\xa4\xc3\xa4tteeksi sarjan parhaaksi tulokaspuolustajaksi, tulokkaiden t\xc3\xa4hdist\xc3\xb6kent\xc3\xa4lliseen ja koko WOHL:n ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Brodie teki kauden aikana WHL:ss\xc3\xa4 20 runkosarja- ja kolmessa playoff-ottelussa yhteens\xc3\xa4 nelj\xc3\xa4 sy\xc3\xb6tt\xc3\xb6pistett\xc3\xa4. Ensimm\xc3\xa4isell\xc3\xa4 kokonaisella WHL-kaudellaan 2007\xe2\x80\x932008 h\xc3\xa4n oli Spiritin tehokkain puolustaja tehoilla 8+22=30._NEWLINE_Calgary Flames varasi Brodien nelj\xc3\xa4nnell\xc3\xa4 kierroksella 114. pelaajana NHL:n varaustilaisuudessa 2008. Kaudella h\xc3\xa4n oli Spiritin tehokkain puolustaja tehoilla 12+38=50. Brodie teki hein\xc3\xa4kuussa 2009 kolmivuotisen tulokassopimuksen Flamesin kanssa, mutta h\xc3\xa4n pelasi kauden 2009\xe2\x80\x932010 viel\xc3\xa4 OHL:ss\xc3\xa4. Marraskuussa 2009 Spirit kauppasi Brodien, Nick Crawfordin ja kes\xc3\xa4n 2010 kolmennen kierroksen varausvuoron Barrie Coltsiin vaihdossa Ryan O'Connoriin ja Michael Sgarbossaan. Brodie teki OHL:n yhden kauden piste-enn\xc3\xa4tyksens\xc3\xa4 tehoilla 7+49=56, joilla h\xc3\xa4n jakoi koko liigan puolustajien pistep\xc3\xb6rssin viidennen sijan Belleville Bullsin Shawn Lalonden kanssa._NEWLINE_Kaudeksi 2010\xe2\x80\x932011 Brodie siirtyi Calgary Flamesin organisaatioon. H\xc3\xa4n otti paikkansa joukkueen kokoonpanosta harjoitusleirin j\xc3\xa4lkeen. Brodie teki NHL-debyyttins\xc3\xa4 n\xc3\xa4in ollen 7. lokakuuta 2010 Edmonton Oilersia vastaan. H\xc3\xa4net siirrettiin kolmen ottelun j\xc3\xa4lkeen kuitenkin farmijoukkue Abbotsford Heatiin, AHL:\xc3\xa4\xc3\xa4n, eik\xc3\xa4 Brodie saanut kutsua Flamesin kokoonpanoon en\xc3\xa4\xc3\xa4 loppukaudella. H\xc3\xa4n teki loppukaudella AHL:ss\xc3\xa4 68 runkosarjaottelussa tehot 5+29=34, joilla Brodie oli Heatin tehokkain puolustaja, paras sy\xc3\xb6tt\xc3\xa4j\xc3\xa4 sek\xc3\xa4 toiseksi paras pistemies Jon Rheaultin kanssa. H\xc3\xa4n pelasi kauden aikana my\xc3\xb6s AHL:n t\xc3\xa4hdist\xc3\xb6ottelussa._NEWLINE_Brodie aloitti kauden 2011\xe2\x80\x932012 farmissa. H\xc3\xa4n sai kutsun Flamesin NHL-kokoonpanoon marraskuussa 2011 saavuttuaan paikkaamaan Anton Babt\xc5\xa1ukin loukkaantumista. Brodie ei palannut Heatiin en\xc3\xa4\xc3\xa4 loppukaudella, vaan h\xc3\xa4n vakiinnutti paikkansa NHL:ss\xc3\xa4, jossa varsinainen tulokaskausi toi 54 runkosarjaottelussa tehot 2+12=14. Brodien NHL-uran avausmaali syntyi 27. marraskuuta 2013 Minnesota Wildin Niklas B\xc3\xa4ckstr\xc3\xb6min taakse. Kauden 2012\xe2\x80\x932013 h\xc3\xa4n aloitti NHL:n ty\xc3\xb6sulun takia Heatissa. Brodie pelasi ty\xc3\xb6sulun ajan 35 runkosarjaottelua tehopistein 1+19=20 ollen joukkueen tehokkain puolustaja koko kauden aikana. NHL-kauden alettua tammikuussa 2013 h\xc3\xa4net nostettiin takaisin Flamesin NHL-kokoonpanoon. Brodie teki loppukaudella 47 NHL-ottelussa tehot 2+12=14 ja nousi yhdeksi Flamesin k\xc3\xa4rkipuolustajista. Hein\xc3\xa4kuussa 2013 h\xc3\xa4n teki kaksivuotisen ja 4,25 miljoonan dollarin arvoisen jatkosopimuksen joukkueen kanssa.\n_START_SECTION_\nMaajoukkueura\n_START_PARAGRAPH_\nBrodie edusti Kanadaa MM-kilpailuissa vuonna 2013.\n_START_SECTION_\nMuuta\n_START_PARAGRAPH_\nEnsimm\xc3\xa4isell\xc3\xa4 NHL-kaudellaan Brodie pelasi numerolla 66, joka \xc3\xa4rsytti erityisesti Pittsburgh Penguinsin faneja, sill\xc3\xa4 seuran ikoni Mario Lemiux pelasi samalla numerolla. Ensimm\xc3\xa4isen kauden j\xc3\xa4lkeen Brodie vaihtoi pelinumerokseen 7."